Puk-student sterf ná besoek aan rolprentfeesHoofgebou by die Potchefstroom-kampus van die Noordwes-Universiteit Foto: Maryke Laas, NWU Johan van Zyl, woordvoerder van die universiteit, het aan Maroela Media gesê die student was vanaf Kaapstad op pad terug na Potchefstroom, toe hy by die bushalte in Kaapstad raakgery is. Hy is op slag dood. “Die student was deel van ’n NWU-groep wat die kykNET-Silwerskermfees bygewoon het. Sy ouers woon in Katar en is tans op pad Suid-Afrika toe. Almal is nog erg geskok oor die ongeluk,” het Van Zyl gesê. Die Silwerskermfees is vanjaar van 24 tot 27 Augustus in Kampsbaai in Kaapstad aangebied. Van Zyl het gesê die student, wat grafiese ontwerp studeer, se naam kan nie bekendgemaak word voordat sy liggaam amptelik uitgeken is nie. Volgens Van Zyl het prof. Fika Janse van Rensburg, die NWU-rektor, sy medelye teenoor die student se ouers en vriende uitgespreek. “Die NWU sal die student se ouers bystaan met onder meer verblyf,” het Van Zyl gesê.